賜諸州刺史以題座右
作者：明皇帝
朝代：唐

paragraphs: 眷言思共理，鑑夢想維良。
猗歟此推擇，聲績著周行。
賢能既俟進，黎獻實佇康。
視人當如子，愛人亦如傷。
講學試誦論，阡陌勸耕桑。
虛譽不可飾，清知不可忘。
求名迹易見，安貞德自彰。
訟獄必以情，教民貴有常。
恤惸且存老，撫弱復綏強。
勉哉各祗命，知予眷萬方。